1. Mɛni ji Mawu Matsɛ Yemi ɔ?
Mawu Matsɛ Yemi ɔ ji nɔ yemi nitsɛ nɛ ngɛ hiɔwe. E ma je nɔ yemi kpahi tsuo kɛ je nɛ e ma ha nɛ́ a pee Mawu suɔmi nya ní ngɛ hiɔwe kɛ zugba a nɔ. E ji sane kpakpa kaa Mawu maa ngɔ e Matsɛ Yemi ɔ kɛ tsu ní ngɛ blɔ nɛ ɔ nɔ. E be kɛe nɛ Mawu Matsɛ Yemi ɔ ma ha adesahi ma ná nɔ yemi kpakpa nɛ a ngɛ hlae ɔ. E maa pee adesahi tsuo nɛ a ngɛ zugba a nɔ ɔ kake.
Matsɛ yemi saisaa ngɛ e nya matsɛ. Yehowa hla e Bi Yesu Kristo kaa e Matsɛ Yemi ɔ nya Matsɛ.
2. Mɛni he je nɛ Yesu ji Matsɛ nɛ sa a?
Mawu Bi ɔ ji Matsɛ nɛ sa ejakaa e mi mi hi, nɛ e yeɔ dami sane. (Yohane 1:14) Jehanɛ hu ɔ, e ngɛ he wami nɛ e kɛ maa ye bua adesahi ejakaa e maa hi hiɔwe kɛ ye zugba a nɔ. Benɛ a tle lɛ si se ɔ, e ho hiɔwe ya nɛ e ya hi si nɛ e mlɛ ngɛ Yehowa hiɔ nɔ. (Hebri Bi 10:12, 13) Nyagbe ɔ, Mawu ha lɛ he wami konɛ e bɔni nɔ yemi.
3. Mɛnɔmɛ maa piɛɛ Yesu he kɛ ye matsɛ?
Kuu ko nɛ a tsɛɛ mɛ ke 'ni klɔuklɔuhi' maa piɛɛ Yesu he kɛ ye matsɛ ngɛ hiɔwe. (Daniel 7:27) Yesu kaseli anɔkualetsɛmɛ ɔmɛ ji kekle ni klɔuklɔuhi nɛ a hla. Yehowa ya nɔ nɛ e hla nyumuhi kɛ yihi nɛ a ji anɔkualetsɛmɛ kaa ni klɔuklɔuhi kɛ ba si mwɔnɛ ɔ. A ma tle mɛ si nɛ a ma ha mɛ mumi mi nɔmlɔ tso kaa bɔ nɛ a tle Yesu si nɛ a ha lɛ mumi mi nɔmlɔ tso ɔ.
4. Mɛni ba benɛ Yesu bɔni nɔ yemi ɔ?
Mawu Matsɛ Yemi ɔ bɔni nɔ yemi ngɛ jeha 1914 mi. * Benɛ a wo Yesu Matsɛ ɔ, kekleekle nɔ́ nɛ e pee ji kaa e fie Satan kɛ e daimonio ɔmɛ kɛ je hiɔwe kɛ ba zugba a nɔ. Satan mi mi fu wawɛɛ nɛ e kɛ haomi ba zugba a nɔ tsuo. (Kpojemi 12:7-10, 12) Kɛ je jamɛ a be ɔ mi kɛ ma nɛ ɔ, adesahi a haomihi ba hiɛ babauu. Tahi, hwɔ, hiɔ nɛ sãa nɔ, kɛ zugba mimiɛmihi piɛɛ "okadi" nɛ tsɔɔ kaa e be kɛe nɛ Matsɛ Yemi ɔ maa ye zugba a nɔ tsuo ɔ he.
5. Mɛni Mawu Matsɛ Yemi ɔ maa pee?
Mawu Matsɛ Yemi ɔ bɔni asafo kuu babauu nɛ a je ma slɔɔtohi a mi ɔ kake peemi momo kɛ gu fiɛɛmi ní tsumi ɔ nɔ. He si bali ayɔhi abɔ ngɛ nɔ kplɛɛe kaa a maa pee Mawu Matsɛ Yemi ɔ nɛ Yesu ji e nya Matsɛ ɔ sisi bimɛ. Mawu Matsɛ Yemi ɔ maa bu a he be mi nɛ e ma kpata je yaya nɛ ɔ hɛ mi ɔ. Enɛ ɔ he ɔ, e sa kaa nihi tsuo nɛ a suɔ kaa a ná jɔɔmi nɛ Mawu Matsɛ Yemi ɔ kɛ maa ba a eko ɔ nɛ́ a pee tue bumi kɛ ha Yesu.
Ngɛ jeha 1,000 ɔ mi ɔ, Matsɛ Yemi ɔ ma tsu Mawu yi mi tomi kɛ ha adesahi ɔ he ní. Zugba a tsuo maa pee paradeiso. Nyagbe ɔ, Yesu maa ngɔ Matsɛ Yemi ɔ kɛ ha e Tsɛ ɔ ekohu. (1 Korinto Bi 15:24-26) Anɛ o le nɔ ko nɛ o maa suɔ kaa o maa tu Mawu Matsɛ Yemi ɔ he munyu kɛ tsɔɔ lɛ lo?